Մանվել Միկոյան

Մանվել Միկոյան (), հայ բանաստեղծ, Հայաստանի գրողների միության Լոռու մարզային բաժանմունքի նախագահ։

Կենսագրություն 
Ծնվել է 1961 թվականի նոյեմբերի 5-ին Վրաստանի Մառնեուլի շրջանի Խոժոռնի գյուղում։ Բարձրագույն կրթություն է ստացել Երևանում։

1983 թվականից ապրում է Վանաձորում։ Աշխատել է քաղաքային «Կայծ», «Վերածնունդ», ապա մարզային «Լոռու մարզ» թերթերի խմբագրություններում։ 1998 թվականից «Լոռու մարզի» գլխավոր խմբագիրն է, 1991 թվականից՝ «Ազգ» օրաթերթի սեփական թղթակիցը Վանաձորում։

1997 թվականից խմբագրում է ՀԳՄ Լոռու մարզային բաժանմունքի «Երկունք» պարբերաթերթը։ Հանրապետական գրական մամուլում տպագրվում է 1982 թվականից («Գարուն», «Նորք», «Գրական թերթ», «Նարցիս» և այլն)։

2009 թվականի հունիսին ընտրվել է Հայաստանի գրողների միության Լոռու մարզային բաժանմունքի նախագահ։

Մանվել Միկոյանի ստեղծագործությունները թարգմանաբար տպագրվել են ռուսերեն, ուկրաիներեն, լեհերեն, անգլերեն, գերմաներեն և պարսկերեն։

Պարգևներ 
 1997 թվական՝ Հայաստանի գրողների միության Սիմոն Սիմոնյանի անվան մրցանակ՝ այդ տարիներին տպագրած բանաստեղծական շարքերի և «Երկունք» թերթը բարձր մակարդակով հրատարակելու համար։
 2006 թվականի դեկտեմբեր՝ ՀՀ կրթության և գիտության նախարարության Լեզվի պետական տեսչության հայտարարած «Անաղարտ մամուլ-2006» մրցանակաբաշխությունում «Լոռու մարզ» թերթն արժանացել է պատվոգրի՝ լավագույն մարզային թերթ ճանաչվելու կապակցությամբ։
 2006 թվականի դեկտեմբեր՝ ԵԱՀԿ երևանյան գրասենյակի և Հայաստանի գրողների միության հայտարարած կոռուպցիայի դեմ գրված գրական-գեղարվեստական ստեղծագործությունների մրցույթում նրա «Դիետիկ ագռավներ» գործն արժանացել է լավագույն բանաստեղծության համար սահմանված մրցանակին։
 2009 թվականի հոկտեմբեր՝ Հայաստանի ժուռնալիստների միության «Ազդարար» ամենամյա մրցանակին։
 2011 թվականի սեպտեմբեր՝ Հայաստանի Հանրապետության անկախության 20-ամյակի առթիվ և աշխատանքային գործունեության ընթացքում ունեցած նշանակալի ավանդի համար ՀՀ վարչապետի շնորհակալագիր։
 2011 թվականի նոյեմբեր՝ հայ գրականության ոլորտում ունեցած ծանրակշիռ ներդրման և ծննդյան 50-ամյակի առթիվ ՀՀ մշակույթի նախարարության պատվոգիր, իսկ հայ ժամանակակից լրագրության ասպարեզում ներդրած ավանդի համար՝ Հայաստանի ժուռնալիստների միության «Հավատարիմ մասնագիտությանը» ոսկե մեդալ։
 2012 թվականի դեկտեմբեր՝ Լոռու մարզի գրական կյանքի զարգացման և հայ գրականության մեջ ունեցած վաստակի համար ՀՀ մշակույթի նախարարության ոսկե մեդալ։
 2015 թվական՝ «Անդունդի եզրով քայլողը» գրքի համար ՀԳՄ Ավետիք Իսահակյանի անվան ամենամյա մրցանակ։
 2015 թվական՝ «Նարցիս» գրական-գեղարվեստական հանդեսի մրցանակ։

Երկեր 
 «Շարունակվող մղձավանջ», Երևան, 1991։
 «Անդրադարձներ», Երևան, 2001։
 «Որտե՞ղ են երաժիշտները», Երևան, 2011։
 «Անդունդի եզրով քայլողը», Երևան, 2014։
 «Հիշողության միջանցքներում» (ռուսերեն), Երևան, 2016։

Աղբյուրներ 
 Գրախոսություններ «Անդունդի եզրով քայլողը» գրքի մասին՝ «Գրական թերթի» 2015 թվականի փետրվարի 20-ի (թիվ 3) համարում, 2016 թվականի ապրիլի 1-ի (թիվ 9) համարում, Մ. Միկոյանի պոեզիայի նորաբանությունների մասին՝ 2016 թվականի հուլիսի 29-ի (թիվ 26) համարում
 Բանաստեղծությունների շարքեր՝ «Գրական թերթի» 2015 թվականի սեպտեմբերի 11-ի (թիվ 29) համարում, 2016թ. նոյեմբերի 11-ի (թիվ 37) համարում, «Եղիցի Լույս» թերթի 2016 թվականի առաջին համարում, «Անդին» ամսագրի 2015 թվականի թիվ 5, 2016 թվականի թիվ 7 համարներում, «Գրանիշ» էլեկտրոնային թերթում։

Տես նաև 
 Հայաստանի գրողների միության անդամների ցանկ

Ծանոթագրություններ

Արտաքին հղումներ 
 Մանվել Միկոյանի ստեղծագործությունները Գրանիշում
 Մանվել Միկոյանի մասին avproduction.am կայքում
 Մանվել Միկոյան, «Գրական թերթ»
 Մանվել Միկոյանի մասին Հայաստանի գրողների միության կայքում

Հայ բանաստեղծներ
Հայ խմբագիրներ
ՀԱԱՀ շրջանավարտներ